આ માહિતી આપતાં રમેશ પાલકરના મિત્ર અને સ્થાનિક સોશ્યલ વર્કર નીતિન પ્રજાપતિએ ‘મિડ-ડે’ને કહ્યું હતું કે ‘રમેશ પાલકરને શટર ખુલ્લું છે એવા સમાચાર મળ્યા કે તરત જ તેઓ દુકાને દોડી ગયા હતા. જઈને જોયું તો દુકાનનો બધો જ સામાન ફેંદાયેલો હતો. શટરનાં તાળાં તૂટેલાં હતાં. તરત જ તેમણે પોલીસમાં આ બાબતની જાણકારી આપી હતી. તપાસ કરતાં ખબર પડી કે તેમની દુકાનમાંથી આઠ હજાર રૂપિયા રોકડા સહિત ૭,૩૬,૨૯૦ રૂપિયાનાં સોના-ચાંદીનાં ઘરેણાં ચોરાઈ ગયાં હતાં. આ પહેલાં તેમની દુકાનમાંથી આ જ રીતે તાળાં તોડીને અંદાજે ત્રણ લાખ રૂપિયાનાં ઘરેણાંની ચોરી થઈ હતી. એક જ મહિનામાં બે વાર તાળાં તૂટવાની અને ચોરીના બનાવથી સિનિયર સિટિઝન રમેશ પાલકર હેબતાઈ ગયા હતા. પોલીસ પણ આ બનાવ પછી જોઈએ એવી સક્રિય નથી. અમારા વિસ્તારમાં આવા બનાવો વધી રહ્યા છે, છતાં પ્રશાસન આ બાબતમાં શાંત બેઠું છે જે અચરજ પમાડનારું છે.’